প্রয়োজনীয় পুষ্টি দিতে হবে পড়ুয়াদের, আবার তা জোগাড়ের পর্যাপ্ত টাকাও মিলবে না। এই চড়া দামের বাজারে মিড ডে মিল খাওয়াতে প্রাথমিকের (১ম-৪র্থ) পড়ুয়াদের জন্য দৈনিক মাথাপিছু ৪ টাকা ১৩ পয়সা এবং উচ্চ প্রাথমিকের (৫ম-৮ম) পড়ুয়াদের জন্য ৬ টাকা ১৮ পয়সা বরাদ্দ করেছে কেন্দ্র।  অথচ এই টাকায় প্রয়োজনীয় প্রোটিন, ফ্যাট  প্রতিদিন দেওয়া প্রায় অসম্ভব বলে দাবি রাজ্যের মিড ডে মিলের ভারপ্রাপ্ত আধিকারিকদের।
কলকাতা বিশ্ববিদ্যালয়ের হোম সায়েন্স বিভাগের ডিন শান্তা দত্ত জানাচ্ছেন, চার থেকে আট বছর বয়সিদের জন্য দৈনিক ১২০০ থেকে ১৪০০ কিলোক্যালোরি প্রয়োজন। ৯ থেকে ১৩ বছরের পড়ুয়াদের চাই দৈনিক ১৪০০ থেকে ১৮০০ কিলোক্যালোরি। অর্থাত্ একবেলার খাবারে প্রয়োজন ৬০০ থেকে ৯০০ কিলোক্যালোরি। যদিও মিড ডে মিল প্রকল্প অনুযায়ী, একবেলার খাবারে দিতে হবে ৪৫০ থেকে ৭০০ কিলোক্যালোরি। 
তবে বরাদ্দ টাকায় এই ক্যালোরিও শিশুদের নিয়মিত দেওয়া যাচ্ছে না বলেই দাবি রাজ্যের মিড ডে মিলের দায়িত্বপ্রাপ্ত এক শীর্ষ আধিকারিকের। তিনি বলেন, ‘‘প্রতি বৈঠকে বরাদ্দ বাড়ানোর দাবি জানাই, কিন্তু কিছু করা হয় না। কেন্দ্র টাকা না বাড়ালে কী করব?’’ প্রসঙ্গত, মিড ডে মিলে রাজ্য চালের জোগান দেয়, বাকিটা আসে কেন্দ্রের অর্থে।
বিশ্ব স্বাস্থ্য সংস্থার ওয়েবসাইট জানাচ্ছে, ৪-১৩ বছর বয়সিদের জন্য দৈনিক ৮৫ থেকে ১৪০ গ্রাম প্রোটিন প্রয়োজন। ওই শীর্ষ আধিকারিক দাবি করেছেন, মাথাপিছু ৪ থেকে ৬ টাকায় মাত্র ১২-২০ গ্রামের বেশি প্রোটিন দেওয়া যাচ্ছে না। তিনি জানালেন, প্রতি বছর ৭.৫০ শতাংশ হারে মাথাপিছু বরাদ্দ বাড়ায় কেন্দ্র। কিন্তু তা অপ্রতুল। ফলে মিড ডে মিলে নিয়মিত ডাল, মরসুমি সব্জি দেওয়ার কথা থাকলেও বাস্তবে ছবিটা উল্টো। 
খাস কলকাতার একাধিক স্কুলে গিয়ে জানা গিয়েছে, প্রায় প্রতিদিন ভাত এবং আলুর ঝোলেই মিড ডে মিল হয়।  বালিগঞ্জ গভর্নমেন্ট স্কুলের শিক্ষক অপূর্ব পাঁজা  বলেন, ‘‘বেশিরভাগ বাচ্চাই ওই খাবার খেতে চায় না। স্বাদবদল করা খাবার দেওয়া দরকার ছিল। কিন্তু এই টাকায় তা সম্ভব নয়।’’ হাওড়ার একটি স্কুলের প্রধান শিক্ষক মিন্টু হাজরা বলেন, ‘‘একটা ডিমের দামই পাঁচ টাকা, এদিকে মাথাপিছু বরাদ্দ ৬ টাকা। কী করে খাওয়াব!’’ 
শান্তার মন্তব্য, ‘‘মিড ডে মিলের নামে প্রহসন! সরকার পুষ্টিবিদদের সঙ্গে আলোচনা করলে খাদ্যতালিকা তৈরি করে দেওয়া যেত।’’ বঙ্গীয় শিক্ষক ও শিক্ষাকর্মী সংগঠনের রাজ্য সহ-সম্পাদক স্বপন মণ্ডল বলেন, ‘‘আমরা দাবি জানাচ্ছি, পড়ুয়াদের স্বার্থে বরাদ্দ বাড়িয়ে অন্তত দ্বিগুণ করা হোক।’’